Ny Mercedes EQS klarer 926 km på en opladning

Mercedes-Benz har sendt sin store elektriske flagskibsmodel tilbage på værkstedet – og denne gang er det ikke bare småjusteringer. Den opdaterede Mercedes EQS får så omfattende en teknisk opgradering, at over en fjerdedel af bilens dele enten er helt nye eller videreudviklede. Længere rækkevidde, hurtigere opladning og mere avanceret software.

I versionen EQS 450+ opgiver Mercedes nu en WLTP-rækkevidde på op til 926 kilometer. Det er nok til at placere bilen helt i toppen blandt elbiler, når det gælder at komme længst muligt mellem ladestoppene.

Mercedes satser benhårdt på effektivitet

Bag den markante forbedring ligger en ny elbilsarkitektur med 800 volt, nye elmotorer, totrinsgearkasse og forbedret batterikemi. Det er kort sagt drivlinjen, Mercedes har haft under lup. Det mærkes ikke kun på papiret, men også når bilen skal lades. Mercedes oplyser, at EQS ved hurtigladning kan få op til 320 kilometers rækkevidde på bare ti minutter. Den maksimale DC-ladeeffekt ligger på op til 350 kW.

Det er en vigtig pointe, fordi bilkøbere ikke kun forventer lang rækkevidde. De forventer også, at bilen hurtigt kan komme videre, når batteriet er lavt. Indstigningsmodellen EQS 400 får et batteri på 112 kWh og en WLTP-rækkevidde på op til 817 kilometer, mens de firehjulstrukne EQS 500 4MATIC og EQS 580 4MATIC begge står noteret til op til 876 kilometer.

Ny hjerne skal gøre bilen klogere

Samtidig bruger Mercedes opdateringen til at rulle et nyt operativsystem ud i bilen. Det nye MB.OS beskrives som en central “supercomputer”, der styrer bilens funktioner og løbende tilpasser oplevelsen ved hjælp af AI. Systemet skal desuden kunne forbedres undervejs via trådløse opdateringer.

Mercedes lover også forbedrede førerassistenter, der arbejder med op til 27 sensorer og en ny computerarkitektur. Parkeringssystemet er ifølge producenten både hurtigere og mere præcist end før, og bilen kan nu klare automatisk parkering ved højere hastighed end tidligere.

En af de største nyheder gemmer sig i rattet

Den nye EQS fås med steer-by-wire (foto: Mercedes-Benz)

En af de mest opsigtsvækkende ændringer er, at Mercedes EQS fremover tilbydes med steer-by-wire. Det betyder, at den traditionelle mekaniske forbindelse mellem rat og hjul erstattes af elektronisk styring. Det er et stort spring væk fra klassisk bilteknik, Mercedes ser det dog som en løsning, der både kan ændre køreoplevelsen og give friere hænder til kabinedesignet.

Kabinen får samtidig nye komfortdetaljer som opvarmede sikkerhedsseler og opdaterede materialer.

Stadig bygget til at skære gennem luften

Mercedes holder samtidig fast i en af EQS’ vigtigste styrker: aerodynamikken. Bilen har fortsat en luftmodstandskoefficient på 0,20, hvilket stadig gør den til en af markedets mest strømlinede biler. Det er en væsentlig del af forklaringen på, hvordan en så stor luksusbil kan levere så lavt energiforbrug og så høj rækkevidde.

I Tyskland starter den nye EQS ved 94.403 euro. Det svarer til omkring 710.000 kroner. De danske priser er endnu ikke meldt ud.

Mercedes-Benz EQS | 400 | 450+ | 500 4MATIC | 580 4MATIC
Effekt (kW) | 270 | 300 | 350 | 430
Moment (Nm) | 505 | 505 | 750 | 800
Batterikapacitet kWh | 112 | 122 | 122 | 122
Max AC-ladning kW | 11 kW (22 tilkøb) | 11 kW (22 tilkøb) | 11 kW (22 tilkøb) | 11 kW (22 tilkøb)
Max DC-ladning kW | 330 | 350 | 350 | 350
Rækkevidde efter 10 minutters ladning (WLTP) | 305 | 320 | 305 | 305
Acceleration 0–100 km/h | 6,2 | 5,9 | 4,5 | 4,1
Tophastiighed (km/h) | 210 | 210 | 210 | 210
Forbrug (kWh/100 km) | 19.3–15.7 | 19.3–15.4 | 19.5–16.2 | 19.5–16.2
Rækkevidde WLTP (km) | 817 | 926 | 876 | 876

Ny Mercedes EQS klarer 926 km på en opladning