Danske priser på Mercedes-Benz EQS

Går du og drømmer om at køre Mercedes-Benz EQS med Hyperscreen, må du hellere tjekke friværdien. Daimler har netop frigivet de danske priser og ganske som ventet bliver det tyske flagskib ikke nogen billig øse. Grundprisen for den billigste variant er på 1 million – og hertil kommer ekstraudstyr.

Vil du have den vildeste variant, skal bankkontoen lænses for op mod to millioner kroner.

EQS kommer i to grundmodeller. Den ‘billige’ EQS 450+ har 333 hestekræfter og kører op til 743 kilometer på en opladning (WLTP). Den har en startpris på 1.045.998 kroner.

Vil du have den højeste ydelse, skal du i stedet vælge EQS 580 4Matic, der har 523 hestekræfter på bekostning af rækkevidden, der “kun” er på 661 kilometer (WLTP). Her er startprisen 1.489.998 kroner.

Dertil kommer metallak, der svinger i pris mellem 3.566 og op til 26.896 kroner. Mange af farverne er dog gratis.

Mercedes-Benz introducerer desuden fire forskellige udstyrspakker, der også ska lægges oven i grundprisen. Der er en Advancepakke til 35.000 kroner, en Advancepakke Plus til 115.000 kroner og en Premiumpakke til 145.000 kroner. Vælger du alle tre pakker, får du rabat. Premiumpakke Plus koster nemlig 195.000 kroner.

MBUX Hyperscreen er heldigvis standardudstyr i begge varianter.

Her er et skema med indhold af pakkerne:

Advancepakke

Panorama el-skydetag
Thermotronic automatisk klimaanlæg (3 zoner)
Tyveripakke plus

Advancepakke Plus

Ovenstående +
Digital Light
Førerassistentpakke Plus
Burmester Surronud Sound System
Parkeringspakke med 360° kamera
Opbevaringsrum under midterkonsol
MBUX augmented reality til navigation
Oplyste dørpaneler med “Mercedes-Benz” logo

Premiumpakke

Ovenstående +
Remote Parking pakke
Head-up display
Multifunktionstelefoni

Premiumpakke Plus

Ovenstående +
Energizingpakke, for
Læder, sort / spacegrey
Multikontursæder
Air Balance pakke

Og for overskuelighedens skyld kommer her også lige en oversigt over grundmodellerne:

EQS 450+ | 1.049.998 kr.
Ydelse | 245 kW (333 hk)
Forbrug | 16,6 kWh / 100 km
Rækkevidde | 743 km

EQS 580 4Matic | 1.489.998 kr.
Ydelse | 385 kW (523 hk)
Forbrug | 18,8 kWh / 100 km
Rækkevidde | 661 km

Mercedes-Benz Danmark har åbnet for deres online-konfigurator med priser, den kan findes her.

Danske priser på Mercedes-Benz EQS